謝丹霞老師
作者：鄧肅
朝代：宋

paragraphs: 丹霞脩何行，天花雨紅英。
草莽化金碧，宴坐十年成。
落筆多奇語，酬唱皆名卿。
微言寄禍福，無心天籟鳴。
頃年來七峰，見我眼增明。
西來的的意，一語貫三乘。
坐令塵土人，彈指悟無生。
別來今許久，夜夢飛爽靈。
新詩忽入手，春風死草萌。
公以慧生定，我自明而誠。
相望雖千里，秋風共一清。
去去勿作念，明鑑無將迎。